»En del af de unge, der lever på kanten af samfundet i dag, kommer ikke fra klassisk udsatte socialgrupper, sådan som vi ellers har været vant til. De kommer fra alle mulige familier, pæne middelklassefamilier for eksempel. Jeg er sikker på, at vi kun har set starten på noget, som er meget større, end man umiddelbart skulle tro, og jeg synes, det er enormt skræmmende, at udsathed er blevet en meget bredere problemstilling de senere år«.

Sådan lyder det fra lektor Noemi Katznelson, der leder Center for Ungdomsforskning ved Aalborg Universitet i København. Sammen med to kolleger, Niels Ulrik Sørensen og Helene Jørgensen, har hun netop udgivet rapporten ’Hvem er de unge på kanten af det danske samfund?’, der klarlægger, hvem de unge hjemløse, psykisk syge, misbrugere og andre udsatte er. Forskerne har spurgt de unge selv, og rapporten giver indblik i liv, som man ikke umiddelbart skulle tro leves i Danmark.

Siden kontanthjælpsreformen trådte i kraft, vurderes der at være ca. 30.000 unge mellem 18 og 29 år, der er såkaldt aktivitetsparate, dvs. hverken job- eller uddannelsesparate. Det omfatter unge fra meget udsatte familier, men også en ny type udsat, der fuldstændig bryder med det, vi er vant til at se.